Boer sterf nadat hy brand probeer blus | Maroela Media
DP van Huyssteen. Foto: Facebook
DP van Huyssteen, ŉ 42-jarige boer van die plaas Kalkput naby Viljoenskroon in die Vrystaat, is dood nadat hy Maandagmiddag ŉ brand op sy plaas probeer blus het.
Van Huyssteen en sy werkers was Maandagmiddag omstreeks 16:30 besig om mielies te stroop toe ŉ brand in die landery uitgebreek het.
Konst. Peter Kareli, ŉ provinsiale polisiewoordvoerder, het Woensdag die voorval aan Maroela Media bevestig. “Die man het sy buurman gebel en hulp ontbied om die brand te blus,” het hy gesê. “Die buurman het met ŉ waterkar na die plaas gery om te help om die brand te blus.”
Van Huyssteen het in die landery ineengestort en sy buurman het hom na ŉ hospitaal gejaag. Hy is op pad oorlede. “Hy is vermoedelik weens rookinaseming dood, maar ŉ nadoodse ondersoek word gedoen om dit te bevestig. Die moontlikheid bestaan ook dat hy ŉ hartaanval gehad het,” het Kareli bygevoeg.
Die Viljoenskroon-polisie doen ŉ geregtelike doodsondersoek.
Van Huyssteen word Vrydag om 10:00 uit die Afrikaanse Protestantse Kerk in Viljoenskroon begrawe.
brand Viljoenskroon Vrystaat
Seun (10) in Kaapstad doodgeskiet
Dis hartseer, die dood vra nie hoe oud is jy nie, en tog, 42 is nog baie jonk.
Ek wonder waarom het die brand ontstaan.
Innige simpatie aan elke persoon wat ‘n rol in sy lewe gespeel het.
Brand in die stroop proses ontstaan maklik. ‘n Verstopping in die stroper, waar daar baie mieliestof en brandbare materiaal teenwoordig is, ontbrand spontaan as gevolg van die hitte van wrywing. Algemene ding tydens die stroop proses. Gewoonlik is die boer of sy werkers darem in staat om dit vinnig te blus.